Kersfeestyd Familietyd | MaanKind
22 Donderdag Des 2011
Huisie by die see, Kersfeestyd, Kleinmond Self-Catering Accommodation, Kleinmond Selfsorg Akkommodasie, See vakansie, Vakansietyd
As kind uit ‘n baie groot familie, het ons met familiekuiers en -byeenkomste groot gewoord. Die speel met die niggies en nefies was heerlik, as die gegroet van die grootmense net eers verby was (En ons meisiekinders oom Kosie-So-Sê se spoeg kon weggril) As daar nie nefies en niggies saamgekom het nie, moes ons natuurlik die teemaak ding doen. En my ma was baie presies oor hoe die teepot behandel moes word, en hoe die lepeltjies in die pierings moes lê.
Nietemin. Nou is ek groot, en die familie en familie se kinders met hulle kinders kom by ons kuier. Nou eers sien ek hoe lekker dit is as een span op ‘n slag kom kuier, ons kuier intens, en op hierdie manier het ek my susters en broer beter leer ken as wat ek hulle en hulle gesinne geken het. Groot kuiers is vir my te oppervlakkig en ek geniet niks.
Dan kyk ek ook om my hoe lyk ons dorp. Kinders en familie van heinde en verre het kom uitspan by die see kom vakansie hou. Almal se huise is vol, die strate besig en oral sien jy kleinkinders saam met ouma en oupa rondstap.
Hierdie was ons negende Desember in Kleinmond, en die tweede Kersfees wat ons nie met kinders of familie deurbring nie. Daar is nie ‘n gat in my hart daaroor nie, want van die kinders en die krulkopkleinkind kom net voor die klok slaan vir 2012.
Menige dag sien ek op die strand hoe ouma en oupa moedeloos word, omdat die kleintjies hulle lam speel. “Nee, oupa, nie nou al nie, nog net ŉ rukkie,” hoor jy kort-kort. Waar speel so ŉ kleintjie dan nou ook lekkerder as op die strand? Ouma en oupa dink aan die vlekke wat hulle brand in die son, maar wat wil speel is die kleintjies!
In ons dorp word baie fiets gery, omdat dit so heerlik gelyk is en die strate stil. Mens sien nie soseer duur fietse en mense met kleurvolle lycra pakkies nie, maar lekker gemaklike dikwiel fietse, met mandjies voorop, vir biblioteek boeke of die dag se inkopies. Vakansietye kom daar ŉ nuwe toevoeging op die fietse – sulke plastiese stoeltjies waarin ŉ kleintjie agterop vasgemaak word.
Dit is ŉ wonderlike voorreg vir die oumas en die oupas om op so ontspanne manier tyd met hulle kleinkinders deur te bring en baie verrykend vir die kleintjies om ŉ seevakansie te kom hou. Op die manier kry die jong ouers darem ook ŉ welverdiende breek.
Ons het vanoggend ook ‘n lang gesprek gehad, oor die seer en eensame mense in hierdie tyd. En die kontras wat hulle moet voel in spesifiek hierdie seisoen van gee en deel en kuier en saamwees.
Mag ons ook net almal in gedagte hou dat daar kindertjies is wat nie eers weet dat dit vakansie was nie, dat ŉ kospakkie wat deur een of ander instansie uitgedeel is die enigste ervaring was wat die een dag anders as die vorige een gemaak het. Van daardie kindertjies het die vakansie ook by hulle ouma deurgebring, nie vir die voorreg van ŉ vakansie by ouma nie, maar omdat sy die enigste versorger is wat nog in die familie oorgebly het.
PS As jy nie weet wat om die vakansie te doen nie, Boekemakranka het sommer ‘n klomp lekker boeke vir jou Kindle!
12 thoughts on “Kersfeestyd Familietyd”
29 Desember, 2011 om 2:49 nm
Dis net ‘n ware oupa wat sy kleindogter se pienk hoed met soveel grasie kan dra.
29 Desember, 2011 om 9:55 nm
Ag en hy lyk so happy daarmee!
23 Desember, 2011 om 9:03 vm
Dis lekker ja, en mens is werklik geseënd om dit saam met geliefdes te kan deurbring…want daar is so baie daarbuite wat nie die voorreg het nie.
23 Desember, 2011 om 12:24 nm
Ek is so dankbaar vir my lewe en wat ons alles is en het.
22 Desember, 2011 om 3:43 nm
Nou het jy my vreeslik lus gemaak om die kersfees by die see te wees….. met die kleinkinders. Ja die liewe familie – soos hulle se “jou vriende kan jy kies” – speel sommer ek het ‘n “great” familie… soveel karakters 😆 ‘n Geseende kersfees vir julle daar in Kleinmond.
22 Desember, 2011 om 7:34 nm
Dis ‘n weird tyd as ons strate skielik so vol is hoor!
22 Desember, 2011 om 2:20 nm
Ek is ‘n familiemens en die saamweestyd is fantasties. Dit maak my hartseer dat my ma al te oud raak vir hierdie lewendigheid en dat ons haar net ‘n vir ‘n kort kuiertjie uit die ouetehuis kon haal. Ons gaan wel die oumas weer vir kersete haal. Dit laat mens skuldig voel.
Dis baie erg as die ma’s so oud raak en nie meer dinge kan saamdoen, of erger nog, voorvat met alles nie… My ma se oë is altwee hierdie week geopereer, so sy is nog seer ook!
22 Desember, 2011 om 2:02 nm
Jy is so reg. Soos wat die families al groter en groter geraak het en later nog aangetroude familie ook by, het die kuiers inderdaad leeg en oppervlakkig geraak. Ten midde van sulke kuiers het ek dikwels vreeslik alleen gevoel en terug verlang huis toe.
22 Desember, 2011 om 7:32 nm
Daardie gevoel van I wanna go home and I wanna go home NOW.
22 Desember, 2011 om 1:43 nm
Ja- kinderherinnerings is kosbaar ! Ek onthou Tant Mathilda het ” tiekie-poeding ” gebak- dan eet jy tot jy ene kry !
22 Desember, 2011 om 2:22 nm
Ja-nee, dit onthou ek baie goed!